b'\n_START_ARTICLE_\nKirsi Heikel\n_START_PARAGRAPH_\nKirsi Maria Heikel (o.s. Pelttari) on suomalainen toimittaja, joka ty\xc3\xb6skentelee t\xc3\xa4t\xc3\xa4 nyky\xc3\xa4 Yle Uutisten Pohjoismaiden kirjeenvaihtajana. Aiemmin h\xc3\xa4n on ty\xc3\xb6skennellyt Yless\xc3\xa4 politiikan toimittajana sek\xc3\xa4 A-studion juontajana._NEWLINE_Heikel valmistui yhteiskuntatieteiden maisteriksi Tampereen yliopistosta vuonna 2001 p\xc3\xa4\xc3\xa4aineenaan tiedotusoppi. H\xc3\xa4n aloitti uransa vuonna 1991 tekem\xc3\xa4ll\xc3\xa4 lukion ohessa nuortenohjelmaa Ylen Kuopion maakuntaradioon. Vuodesta 1995 alkaen Heikel juonsi Radiomafian Pressiklubi-ohjelmassa. H\xc3\xa4n on ty\xc3\xb6skennellyt toimittajana ja juontajana my\xc3\xb6s Ylen Tampereen ja Lahden aluetoimituksissa, radion uutis- ja ajankohtaistoimituksessa, Aamu-TV:ss\xc3\xa4 ja Yle Urheilussa. Yle Urheilussa Heikel toimi yleisurheilun MM-kisojen 2007 studioem\xc3\xa4nt\xc3\xa4n\xc3\xa4. Vuosina 2008\xe2\x80\x932009 h\xc3\xa4n toimi Urheiluruudun uutisankkurina._NEWLINE_Heikel toimi Ylen vaalitenttien vet\xc3\xa4j\xc3\xa4n\xc3\xa4 eduskuntavaaleissa 2015 ja 2019._NEWLINE_Heikel on my\xc3\xb6s kouluttanut eri alojen ammattilaisia muun muassa tv-haastatteluissa esiintymiseen. H\xc3\xa4nell\xc3\xa4 on oma yritys, Kirsi Heikel Communications Oy. Maaliskuussa 2019 Iltalehti nosti esiin Heikelin yrityksens\xc3\xa4 kautta laskuttamat toimeksiannot eri ministeri\xc3\xb6ille ja niist\xc3\xa4 aiheutuvat mahdolliset eturistiriidat kriittisen journalismin teossa.'